钦定古今图书集成/明伦汇编/官常典/第489卷 > 慕容三藏
## 钦定古今图书集成/明伦汇编/官常典/第489卷 > 慕容三藏

按《隋书》本传：“三藏，燕人也。父绍宗，齐尚书左仆射、东
南道大行台。三藏幼聪敏，多武略，颇有父风。仕齐，释
褐太尉府参军事，寻迁备身都督。武平初，袭爵燕郡
公，邑八百户。其年，败周师于孝水，又败陈师于寿阳，
转武卫将军。又败周师于河阳，授武卫大将军，又转
右卫将军，别封范阳县公，食邑千户。”周师入邺也，齐
后主失守东遁，委三藏等留守邺宫。齐之王公以下
皆降，三藏犹率麾下抗拒周师。及齐平，武帝引见，恩
礼甚厚。诏曰：“三藏父子，诚节著闻，宜加荣秩，授开府
仪同大将军。”其年，稽胡叛，令三藏讨平之。开皇元年，
授吴州刺史。九年，奉诏持节凉州道黜陟大使。其年，
岭南酋长王仲宣反，围广州。诏令柱国、襄阳公韦洸
为行军总管，三藏为副。至广州，与贼交战，洸为流矢
所中卒。诏令三藏检校广州道行军事。十年，贼众四
面攻围，三藏固守月馀，城中粮少矢尽。三藏以为不
可持久，遂自率骁锐，夜出突围击之，贼众败散，广州
获全。以功授大将军，赐奴婢百口，加以金银杂物。十
二年，授廓州刺史。州极西界与吐谷浑邻接，奸宄犯
法者，皆迁配彼州，流人多有逃逸。及三藏至，招纳绥
抚，百姓爱悦，襁负日至，吏民歌颂之。高祖闻其能，屡
有劳问。其年，当州畜产繁孳，获醍醐，奉献赉物百段。
十三年，州界连云山响称“万年”者三，诏颁郡国，仍遣
使醮于山所。其日，景云浮于上，雉间，兔驯坛侧。使还，
具以闻，上大悦。十五年，授叠州总管。党项羌时有翻
叛，三藏随便讨平之，部内夷夏，咸得安辑。仁寿元年，
改封河内县男。大业元年，授和州刺史。三年，转任淮
南郡太守，所在有惠政。其年，改授金紫光禄大夫。大
业七年，卒。